MINT รูด 5% หวั่นแบกภาระดอกเบี้ยอื้อหลังปิดโต๊ะเทนเดอร์ “NH Hotel”
MINT รูด 5% หวั่นแบกภาระดอกเบี้ยอื้อหลังปิดโต๊ะเทนเดอร์ “NH Hotel” ใช้เงิน 9.6 หมื่นล้าน! ล่าสุด ณ เวลา 14.59 น. อยู่ที่ระดับ 34.75 บาท ปรับตัวลดลง 1.75 บาท หรือ 4.79% สูงสุดที่ระดับ 36.75 บาท ต่ำสุดที่ระดับ 34.25 บาท ด้วยมูลค่าซื้อขาย 687.24 ล้านบาท
29 ต.ค. 2561

ผู้สื่อข่าวรายงานว่า ราคาหุ้นบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ล่าสุด ณ เวลา 14.59 น. อยู่ที่ระดับ 34.75 บาท ปรับตัวลดลง 1.75 บาท หรือ 4.79% สูงสุดที่ระดับ 36.75 บาท ต่ำสุดที่ระดับ 34.25 บาท ด้วยมูลค่าซื้อขาย 687.24 ล้านบาท

โดยราคาหุ้นปรับตัวลดลงภายหลังจากที่บริษัทเปิดเผยข้อมูลว่า ขณะนี้ MINT ได้ทำคำเสนอซื้อหุ้น NH Hotel Group, S.A. เสร็จสิ้นลงแล้ว โดยมีระยะเวลาเริ่มรับซื้อหุ้นตั้งแต่วันที่ 8 ตุลาคม 2561 และสิ้นสุดเมื่อวันที่ 22 ตุลาคม 2561
ทั้งนี้ภายหลังจากการทำคำเสนอซื้อส่งผลให้ปัจจุบันบริษัทมีสัดส่วนการถือหุ้นในบริษัท NH Hotel Group, S.A. รวมทั้งสิ้น 369,165,609 หุ้น คิดเป็นร้อยละ 94.1 ของทุนทั้งหมด โดยเป็นหุ้นจากการทำคำเสนอซื้อจำนวน 187,289,383 หุ้น คิดเป็นร้อยละ 47.8 และหุ้นที่ถืออยู่ก่อนทำคำเสนอซื้อ จำนวน 181,876,226 หุ้น คิดเป็นร้อยละ 46.4 คิดเป็นมูลค่าการลงทุนในการเข้าถือหุ้นทั้งหมด 94% จะอยู่ที่ประมาณ 96,067 ล้านบาท
โดยประเด็นที่ส่งผลให้เกิดความกังวลกับจากการเข้าซื้อกิจการครั้งนี้ มาจากการเข้าซื้อกิจการ NHH ที่คาดว่า MINT จะได้รับการสนับสนุนจากสถาบันการเงินในประเทศ โดยเบื้องต้นมีการประเมินว่าบริษัทฯจะต้องทำการกู้เงินจากสถาบันการเงินทั้งหมดไม่ต่ำกว่ามูลค่าหลักทรัพย์ตามราคาตลาดของ NHH ซึ่งอยู่ที่ 2,298 ล้านยูโร หรือราว 85,968 ล้านบาท ซึ่งจะส่งผลให้หนี้สินของบริษัทปรับตัวเพิ่มขึ้นอย่างมีนัยสำคัญ
ทั้งนี้ การกู้เงินดังกล่าวมีการคาดการณ์ว่าสถาบันการเงินจะคิดดอกเบี้ยจากการกู้ยืมที่ร้อยละ 4 ถึง 6 ต่อปีจากวงเงินกู้ทั้งหมด ซึ่งมูลค่าดอกเบี้ยต่ำสุดที่ร้อยละ 4 อยู่ที่ 3,842 ล้านบาท และดอกเบี้ยสูงสุดที่ร้อยละ 6 อยู่ที่ 5,7640 ล้านบาทต่อปี ซึ่งขณะนี้ยังไม่ปรากฏแน่ชัดว่าทางสถาบันการเงินจะคิดดอกเบี้ยที่อัตราร้อยละเท่าไหร่ ซึ่งอัตราดอกเบี้ยจากการกู้เงินในครั้งนี้คาดว่าจะส่งผลกระทบต่อตัวเลขกำไรสุทธิของ MINT ตั้งแต่ปีนี้ (2561) เป็นต้นไป